Na i tukutuku talei ni veivakacegui e vakarogotaki mai ena gusu i Koya e sega ni lasu rawa, e kaya, “Raica, sa sega ni lekaleka na liga i Jiova, me dredre kina ni ia na veivakabulai, ka sa sega ni bibi na daligana, me dredre kina ni rogoca.”
“Ko na qai masu, ka na rogoci iko ko Jiova: ko na qai tagi, ka na kaya mai ko Jiova, Ko i au oqo!” Aisea 59:1; 58:9
Sa mai cava vakavinaka na i matai ni wasewase ni gauna ni vuli ena koro ni vuli vou mai Buresala, ka ra sa vakarau na gone vuli me ra sereki ena vica na macawa.
Ena nodra i otioti ni bogi, e rau sa tiko ruarua tale ko Misi Fulutoni kei Misi Ka me rau mai vosa vei ira. E dua na i tukutuku e rau vakabibitaka, aya me ra nanuma matua me ra kakua sara ni kauta tale mai e dua na gone vou. Sa sinai na bure ka veirauti ga na i davodavo me baleti ira era sa tiko rawa.
Ena kena mataka, era sa dui suka ki na nodra koro na gone vuli ka kauta vata kei ira na veika era sa mai vulica vou.
E ka totolo na tasiri ni gauna ni sereki, ka ra sa dui tekivu naulu lesu ki Buresala na gone vuli. Sa dreti ira lesu kece na kamikamica ni via vuli ka.
Mai matasawa ni koro vakaturaga o Nabukadra, sa kele koto kina na waqa me vodo lesu kina na gone vuli e cavutu tiko mai kea. Aya na Gone Turaga na Gone Sau, ko Ratu Meli Salabogi. Era osota tu na matasawa na lewe ni koro me ra mai veitalatala. Sa vakavodo na velovelo ka toso vakamalua yani ki na waqa levu. E a rai lesu ki vanua na Gone Sau ka raica rawa sara na tacina, o Miti na luve ni dauvakatevoro mai Naqele, ni tucake tale tu ga e kea me mai veitalatala. Kacivi Miti sara me lako mai vua ka kaya, “Vodo mai. Daru sa na laki vuli vata ki Buresala.” E golevi ira yani na lewe ni koro ka kaya, “Dou qai laki tukuna ki Naqele ni’u sa kauta na taciqu me laki vuli.”
Era sa tekivu yacoyaco yani ena kena gauna dodonu na gone vuli kece mai na veiyasa i Viti. Sa tawa tale na bure e a lala tu ena gauna ni sereki.
Ena i matai ni yakavi ni nodra sa tiko vata tale ena nodra bure, sa lako yani ko Misi Fulutoni me vakayacora na nodra lotu. E dreta na matana na nona raica e dua na gone vou ena kedra maliwa. E duidui sara na kena i rairai mai vei ira na kena vo.
Sa qai vosa ko Misi Fulutoni ka kaya, “O cei na gone oqo? Keirau a sega li ni vakarota vei kemuni me kakua ni kau tale mai e dua na gone vou? Sa oso na bure ka sega na tikina ena rawa ni davo kina. O cei e kauti koya mai?”
E duri cake mai na yasa ni nona i davodavo na Gone Sau. Vakanamata yani vakadodonu vei Misi Fulutoni ka kaya, “O i au saka, oqo na taciqu. O i au, au kauti koya mai. Ni kakua saka ni leqa. Na kequ i vakarau ga ni kakana au na wasea rua me keirau veimama. Keirau na davo vata ga ena noqu i mocemoce. Na noqu i sulu talega keirau na vakayagataka vata. Au kerea saka ga vei kemuni mo ni vakadonuya me vuli na taciqu.”
E tara saraga na loma i Misi Fulutoni na vosa vakayalololoma ni veiciqomi sa rogoca ko ya, ka ni sa vakaraitayaloyalotaki kina na vakacabo i soro nei Karisito o Koya e a mai mate me da vakabulai kina.
Sa yala saraga e kea na veivosaki, ka sa vakadonui ko Miti, me vuli ena koro ni vuli ni Lotu ni Kavitu mai Buresala, ena i karua ni wasewase ni vuli, ena yabaki 1905.
E dua li na ka e dredre Vua na Kalou?
Na Turaga ko Jisu e a vakarogotaka na vosa oqo, “A sa kaya ko koya, A ka sa dredre sara vei ira na tamata, sa rawarawa vua na Kalou.” Luke 18:27
Kevaka e mani vakaevei tu na dukaveluvelu kei na carukai ca ni bula, ka sa basika kina na vakanananu vakatamata ni dravusakulukulu me na qai kune rawa tale e dua na i nuinui me yaco rawa kina na vinaka. Nanuma matua, “A ka sa dredre sara vei ira na tamata, sa rawarawa vua na Kalou.” Luke 18:27
Namaka na kena i kuri e tarava
Ratu Meli with a war club in one hand and a Bible in the other.
Picture from “Fulton’s Footprints in Fiji” by Eric Hare, Pacific Press (1985)
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn